Peiling: Dié partye kry meeste mediadekkingArgieffoto DDI, ŉ mediaontledingsgroep, het Maandag bekendgemaak dat die ANC effens meer mediadekking as die DA gekry het tydens die laaste verkiesingsveldtogte wat oor die naweek plaasgevind het. Julius Malema is egter die politikus wat die meeste dopgehou word. Volgens die DDI het die ANC 36.5% plaaslike mediadekking oor die afgelope 24 uur gekry en die DA 36.1%. Die DA het egter oor die afgelope week die ANC met 35.2% teenoor 31.9% geklop. Wat dekking oor politieke leiers betref kraai Julius Malema, leier van die EFF, koning met 42%. President Jacob Zuma, leier van die ANC, en Helen Zille, leier van die DA, is albei in die tweede plek met 28%. “Dit is te wagte, want Malema is basies die enigste bekende leier in sy party, terwyl die DA en die ANC ander leiers het wat ook publisiteit vir hul partye genereer,” het die groep gesê. – SAPA